16/3/17

בקשה להשתתפות בסיור לימודי: סביבה חוצה-גבולות במזרח התיכון

שלום רב,

שמי ליאת דאודי, לומדת לתואר שני במסלול המחקרי בבית הספר פורטר ללימודי הסביבה, אוניברסיטת תל-אביב.

אני מצויה בעיצומו של מחקר שאני עורכת (MA thesis research), הבוחן את הקשר בין זהות חרדית לחשיבה סביבתית: "מחוברות כהלכה? על הקשר בין זהות נשית חרדית לחשיבה סביבתית" (The link between Orthodox women's identities and environmental attitudes) בהנחיית פרופ' רקפת סלע-שפי, ראש היחידה למחקר התרבות בפקולטה למדעי הרוח באוניברסיטת תל אביב וד"ר דניאל מישורי, חבר סגל בכיר בבית הספר ללימודי הסביבה ע"ש פורטר.

ברצוני להשתתף בסיור מרתק זה מכמה סיבות:

ראשית, כתושבת ישראל וכחוקרת סביבה וחברה אני חותרת באופן תמידי להרחיב את אופקיי בנושאים פוליטיים-סביבתיים. מהיכרותי עם תכני הסיור וכן מחוויות של חברי ללימודים שלקחו בו חלק בשנה שעברה, הסיור צפוי להעניק מבט-רוחב סביבתי, כלכלי וחברתי משמעותי על האזור הביו-גיאוגרפי בו אנו חיים.

שנית, המחקר אותו אני עורכת בוחן את הקשר בין אוכלוסיה יהודית חרדית לבין נושאי סביבה במרחב אורבני. אמנם המחקר שלי נערך בתחומי ישראל, אך ניתן לתאר אותו כמחקר העוסק ב"סביבה חוצה-גבולות מגזריים" (sectors) ולכן לדעתי נושא מכנה משותף עם נושאי הסיור המרתק.

בנוסף, בהכשרתי אני מורה לתקשורת וקולנוע. לימדתי תחומים אלו בבית ספר תיכון יהודי-ערבי בעיר המעורבת לוד. העבודה בבית ספר ייחודי כזה ומגוון האתגרים והתמודדויות שעלו בו מהווה עבורי סיבה אישית נוספת להשתתף בסיור: הזדמנות לעליית מדרגה ביצירת שתופי פעולה בוני אמון באזור הנחשב לאזור סכסוך – המזרח התיכון.

השתתפות בסיור תעניק אופציה יוצאת מן הכלל לשתוף פעולה אקדמי עם סטודנטים מאוניברסיטת קולומביה, מפגשים מרתקים עם קהילות, ארגונים ונציגי ממשל. עבורי מדובר בסיור מרגש במיוחד.

אשמח מאוד לקחת חלק בסיור זה.

בברכה,

ליאת דאודי